

出外旅行,幾乎每一次都係住酒店。今次一於改改一貫作風,入住民宿,體驗一下當地人文風情。宜蘭嘅民宿十分之多,每一間都各具特色,各擁愛戴。在機緣巧合之下,我哋揀選咗溫情洋溢嘅羅東小築。為我哋充實緊密嘅行程中,帶來輕鬆悠閒嘅時光呀!
不過機程加車程,舟車勞頓之下,大家都攰喇!唔駛一陣就已經瞓到冧冧豬lu~
趁晴朗未起身,出去逛逛,細味欣賞民宿嘅每個角落先~
在羅東小築嘅時間,過得好悠閒自在、輕鬆寫意。冇選擇錯!去旅行就係想搵呢種感覺喇!晴朗最鍾意係呢度啲車車同玩具,而我就喜歡呢度嘅環境、佈置同埋令我哋十分驚喜嘅早餐。早餐期間,見到屋主一家人分工合作,用心為客人做出豐富美味嘅食物。真係食得出佢哋果份認真同心機㗎!老闆亦都介紹咗好多附近景點嘅資料畀我哋,傾得好開心!響體驗當地人生活嘅同時,亦深深感受到果份真摯嘅人情味。雖然民宿冇華麗嘅裝修,亦都冇昂貴嘅傢俬,但有嘅係最真、最親切嘅服務。感謝羅東小築為我哋帶來珍貴、難忘嘅回憶!到而家都仲好記得佢哋燦爛嘅笑容!想見識宜蘭人嘅生活,入住民宿絕對係最佳選擇呀!